**23.11.2021(2)**

**E-pasta nosaukums:**

Atgādinājums ģimenes ārstiem par nosūtīšanas kārtību gadījumos, kad nevar veikt vakcināciju pret Covid-19 vai tā atliekama uz noteiktu laiku

**E-pasta teksts:**

Nacionālais veselības dienests (turpmāk – Dienests) informē, ka, balstoties uz grozījumiem 2021. gada 28. septembra Ministru kabineta noteikumu Nr. 662 “Epidemioloģiskās drošības pasākumi Covid-19 infekcijas izplatības ierobežošanai” 219.punktā, ģimenes ārsts noteiktos gadījumos var nosūtīt pacientu uz konsultāciju pie klīniskās universitātes slimnīcas speciālista, lai lemtu par vakcinācijas pret Covid-19 atlikšanu uz noteiktu laiku.

            Kārtība, kādā ģimenes ārsts nosūta pie ārsta-speciālista vai uz ārstu konsīliju gadījumos, kad pacientiem nevar veikt vakcināciju pret Covid-19 vai tā atliekama uz noteiktu laiku, publicēta Līguma 6.1.22.punktā, kas pieejams Dienesta tīmekļvietnē <https://www.vmnvd.gov.lv/lv/primaras-veselibas-aprupes-pakalpojumu-liguma-paraugs> un šī e-pasta pielikumā.

            Dienests atgādina, ka nosūtīšanas kārtībai ir saistošs nozares speciālistu izstrādātais dokuments “Rekomendācijas par vakcinācijas pret Covid-19 organizēšanu pacientiem noteiktu slimību gadījumos” (Līguma 6.1.23.punkts), kas definē gadījumus, kuros vakcinācija pret Covid-19 atliekama uz noteiktu laiku.

            Pēc Dienesta rīcībā esošiem datiem, uz 16.11.2021 gaidīšanas rinda uz ārstu konsīliju Rīgas Austrumu klīniskajā universitātes slimnīcā (turpmāk – RAKUS) ir 14 līdz 21 diena. Savukārt, Paula Stradiņa klīniskajā universitātes slimnīcā un Bērnu klīniskajā universitātes slimnīcā pieteiktie pacienti tiek apkalpoti tuvākajā konsīlija notikšanas dienā.

            Atbilstoši RAKUS komentāriem, gaidīšanas laiks ir atkarīgs no tā, kādi speciālisti jāiesaista konsīlijā. Visilgāk jāgaida pacientiem ar alerģijām un anafilaksi anamnēzē saistībā ar alergologu resursu nepietiekamību.

Lūdzam rūpīgāk izvērtēt nepieciešamību nosūtīt pacientus uz konsultāciju pie klīniskās universitātes slimnīcas speciālista vai uz ārstu konsīliju, ievērojot nozares speciālistu izstrādātajās rekomendācijās noteiktās vakcinācijas kontrindikācijas vai indikācijas vakcinācijas pret Covid-19 atlikšanai uz noteiktu laiku.

